b'\n_START_ARTICLE_\nMiracle Channel\n_START_PARAGRAPH_\nMiracle Channel, ofte omtalt som Miracle, er en satellittkanal som sender kristne TV-programmer d\xc3\xb8gnet rundt p\xc3\xa5 arabisk til Europa, Midt\xc3\xb8sten og Nord-Afrika. Sendingene produseres av Troens Bevis Verdens Evangelisering, en norsk misjonsstiftelse etablert i 1965 av Aril Edvardsen og videref\xc3\xb8rt av s\xc3\xb8nnen Rune Edvardsen. Stiftelsen holder til p\xc3\xa5 eiendommen Sarons Dal, i Kvinesdal. _NEWLINE_P\xc3\xa5 1990-tallet produserte kanalen stort sett programmer p\xc3\xa5 engelsk, som ble dubbet p\xc3\xa5 russisk og arabisk, men har siden konsentrert seg om arabiskspr\xc3\xa5klige programmer for muslimer.\n_START_SECTION_\nHistorikk\n_START_PARAGRAPH_\nI 1983 ble TV monopolet opphevet i Norden og et TV-studio for produksjon av TV-programmer ble bygget i Sarons Dal. Det var ingen sendinger til \xc3\xa5 begynne med, kun produksjon, programmene ble sendt p\xc3\xa5 andre TV-kanaler. I 1985 ble programmet Ny Dimensjon sendt p\xc3\xa5 24 ulike TV-stasjoner i Norden. Etterhvert \xc3\xb8kte produksjonen av programmer og videokassetter. TV-programmet Hallo Norden ble lansert i 1987, og sendt p\xc3\xa5 flere stasjoner i Skandinavia. TV 2 meldte i en nyhetssending i 1996 at det finnes en TV-stasjon i Sarons Dal med seertall som andre nordiske kanaler bare kan dr\xc3\xb8mme om. _NEWLINE_I 1997 ble det tatt i bruk en satellitt-bakkesender og sendinger fra Sarons Dal kunne starte. Fra 1. april 2006 ble sendingene utvidet til 24-timer i d\xc3\xb8gnet. I 2010 begynte Miracle Channel \xc3\xa5 sende p\xc3\xa5 to satellittnettverk samtidig. Den 9. mars 2010 sendte kanalen for f\xc3\xb8rste gang direkte p\xc3\xa5 tre satellitter samtidig, dette gjorde at programmet kunne sees ogs\xc3\xa5 i Nord-Amerika. Det sendes 24 timer i d\xc3\xb8gnet, men ikke over alle satellittene._NEWLINE_Programmene fra Miracle Channel kan streames p\xc3\xa5 Internett. Via internett n\xc3\xa5r Troens Bevis inn i land som er lukket for tradisjonell evangelisk misjon. _NEWLINE_S\xc3\xa6rlig fra muslimske land har responsen v\xc3\xa6rt stor. 32\xc2\xa0587 tv-seere kontaktet Troens Bevis i l\xc3\xb8pet av 2006. Over 80 prosent av dem var muslimer som ville vite mer om Jesus, if\xc3\xb8lge tall fra Troens Bevis. De fleste henvendelsene har kommet fra de mest restriktive muslimske landene. I l\xc3\xb8pet av september 2007 ga n\xc3\xa6r 7\xc2\xa0000 arabiske seere respons etter \xc3\xa5 ha sett TV-programmene. De 10 f\xc3\xb8rste m\xc3\xa5nedene av 2007 hadde over 39\xc2\xa0000 arabere kontaktet oppf\xc3\xb8lgingskontoret til Miracle i Stockholm. Tilsammen 59\xc2\xa0000 tilbakemeldinger ble registrert i 2007. I 2009 mottok Troens Bevis 120\xc2\xa0000 seerhenvendelser fra muslimer if\xc3\xb8lge egne tall.'